傅堯俞草堂歌
作者：劉攽
朝代：宋

paragraphs: 漢朝名臣有傅伯，諫諍由來犯顔色。
蘭臺下筆不自休，義陽封侯勇無敵。
石渠昨者承明直，虎符今爲二千石。
邀我請賦草堂詩，草堂欲歸那可得。
太行之上無高山，濟水之外無清源。
聞君築居山水際，清高正爲君家言。
上有無心之雲出幽谷，下有勁節之竹森寒玉。
四鄰空地猶幾許，容我東西一茅屋。